Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 (1) 17 artiklan 6 kohdassa tarkoitettu muutoshakemuksen julkaiseminen

(2019/C 316/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 (2) 27 artiklassa tarkoitetulla tavalla.

MAANTIETEELLISEN MERKINNÄN TEKNISEN ASIAKIRJAN MUUTOSHAKEMUS

”BERLINER KÜMMEL”

EU-nro: PGI-DE-02049-AM01 – 28.9.2017

Muutoksen kieli: saksa

Välikäsi

Saksan liittotasavalta

Välikäden nimi:

Bundesverband der Deutschen Spirituosen-Industrie und -Importeure e.V. [Saksan alkoholiteollisuuden ja alkoholin tuojien liitto] Urstadtstraße 2 53129 Bonn SAKSA Puhelin: +49 228 53994–0 Sähköposti: info@bsi-bonn.de

Maantieteellisen merkinnän nimi

Berliner Kümmel

Eritelmän kohdat, joihin muutosta haetaan

Muu: Luokan muutos

Muutos

Eritelmän muutos, josta seuraa tärkeimpien tietojen muutos

Muutoksen selitys

Muutos koskee teknisen asiakirjan kohtaa 1.1.2 (Luokka) ja erityisesti sitä, että ”Berliner Kümmelin” luokitus muutetaan asetuksen (EY) N:o 110/2008 (tislattuja alkoholijuomia koskeva perusasetus) liitteessä II olevasta luokasta 32 (”Likööri”) luokkaan 23 (”Kuminalla maustetut tislatut väkevät alkoholijuomat”).

Kohdassa 1.1.2 luokka 32 ”Likööri” on yksinkertaisesti muutettu luokaksi 23 ”Kuminalla maustetut tislatut väkevät alkoholijuomat”. Koska kaikki tuotteet viimeistellään jatkossakin sokerilla ja koska tarjolla on makeusasteeltaan erilaisia tuotteita, vähimmäissokeripitoisuutta ei määritetä. Lisäksi suunnitelma tarjota lopputuotteita, joissa on alle 100 grammaa sokeria litrassa, on yhdenmukainen Saksan hallituksen strategian kanssa, jolla pyritään tulevaisuudessa vähentämään lopputuotteiden sokeripitoisuutta. On tietenkin edelleen mahdollista saattaa markkinoille tuotteita, joiden sokeripitoisuus on vähintään 100 grammaa litrassa. Tämän vuoksi ehdotettu luokan muutos ei edellytä muita muutoksia tekniseen asiakirjaan.

Rekisteröity maantieteellinen merkintä ”Berliner Kümmel” on tällä hetkellä luokiteltu väkeviä alkoholijuomia koskevan perusasetuksen liitteessä III luokkaan 32 (”Likööri”). Tämä johtuu pääasiassa siitä, että asetuksessa (ETY) N:o 1576/89 (ensimmäinen väkeviä alkoholijuomia koskeva perusasetus) maantieteellinen merkintä ”Berliner Kümmel” oli oikeudellisista syistä luokiteltava tuolloisessa liitteessä II ”likööriksi”.

Perinteisesti tuotetta ”Berliner Kümmel” on saatettu markkinoille suhteellisen suurella sokeripitoisuudella, joka toisinaan on ylittänyt 100 grammaa lopputuotteen litraa kohden. Tislattuja alkoholijuomia koskevan ensimmäisen perusasetuksen mukaan kaikki alkoholijuomat, joiden lopputuotteen sokeripitoisuus on vähintään 100 grammaa litrassa, oli oikeudellisesti katsottava automaattisesti ”likööriksi”, ja tämä koski myös ”kuminalla maustettuja tislattuja väkeviä alkoholijuomia”. Tuoteluokka ”kuminalla maustetut tislatut alkoholijuomat” perustettiin asetuksen (ETY) N:o 1576/89 1 artiklan 4 kohdan n alakohdalla, ja tällä hetkellä se esitetään asetuksen (EY) N:o 110/2008 liitteessä II olevassa luettelossa luokkana 23.

Asetuksella (EY) N:o 110/2008 luotiin ensi kertaa tislattujen alkoholijuomien toimittajille mahdollisuus pitää kaupan yleisesti nimettyjä tuotteita, jotka täyttävät useamman kuin yhden tuoteluokan vaatimukset, yhdellä tai useammalla myyntinimikkeellä (ks. asetuksen 9 artiklan 3 kohta).

Jotta aiemmin ”Berliner Kümmelina” kaupan pidetty tuote ei jäisi soveltamisalan ulkopuolelle, kun asetus (EY) N:o 1576/89 tuli voimaan 15. joulukuuta 1989, Saksan hallitus päätti luokitella tuotteen luokkaan ”Likööri”. Väkeviä alkoholijuomia koskevan asetuksen muuttamisesta vuosina 2006–2007 käytyjen keskustelujen aikana Saksan hallitus ei käyttänyt asetuksen (EY) N:o 110/2008 9 artiklan 3 kohdan tarjoamaa uutta mahdollisuutta luokitella tuote ”Berliner Kümmel” asetuksen liitteessä II olevassa kohdassa 23 esitettyyn luokkaan.

Kuminaliköörit tuotetaan yleensä yksinkertaisesti sekoittamalla alkoholia, tavallisesti maatalousperäistä etyylialkoholia, sokeriin ja aromiaineisiin tai aromivalmisteisiin. ”Kuminalla maustettu tislattu väkevä alkoholijuoma” puolestaan tuotetaan maustamalla maatalousperäistä etyylialkoholia kuminansiemenillä eri menetelmin. Asetuksissa (ETY) N:o 1576/89 ja (EY) N:o 110/2008 esitetyissä ”kuminalla maustetun tislatun alkoholijuoman” määritelmissä ei kuvata yksityiskohtaisesti maatalousperäisen etyylialkoholin maustamismenetelmiä. ”Berliner Kümmelin” tuottamiseen käytetään perinteisesti kylmäerotusta (maserointi) tai tislausta. Myöhemmin vuonna 2019 voimaantulevan muutetun perusasetuksen 4 artiklan 12 kohdassa esitetään täsmällisesti eri maustamismenetelmät.

Lisäksi perinteinen nimi ”Berliner Kümmel” viittaa itsessään siihen, että tuote on ”kuminalla maustettu tislattu alkoholijuoma” eli että se on liitteessä II olevaan luokkaan 23 kuuluva tuote eikä liitteen luokkaan 32 kuuluva ”kuminalikööri”.

TEKNISEN ASIAKIRJAN TÄRKEIMMÄT TIEDOT

”BERLINER KÜMMEL”

EU-nro: PGI-DE-02049-AM01 – 28.9.2017

1. Nimi

”Berliner Kümmel”

2. Tislatun alkoholijuoman luokka

Kuminalla maustettu tislattu alkoholijuoma (asetuksen (EY) N:o 110/2008 luokka 23)

3. Tislatun alkoholijuoman kuvaus

Berliner Kümmel tuotetaan Saksan pääkaupungissa Berliinissä maustamalla maatalousperäistä etyylialkoholia kuminansiemenillä (Carum carvi L) sekä mahdollisesti muilla aromiaineilla.

Fysikaaliset, kemialliset ja aistinvaraiset ominaisuudet

Fysikaalisten, kemiallisten ja aistinvaraisten ominaisuuksien osalta ”Berliner Kümmelin” on täytettävä seuraavat vaatimukset:

Fysikaaliset ja kemialliset vaatimukset

Alkoholipitoisuus : vähintään 32 tilavuusprosenttia

Aistinvaraiset vaatimukset

Selkeys : kirkas Väri : väritön tai hieman kellertävä Tuoksu (aromi) : hienovarainen, toisin sanoen hennosta voimakkaaseen kuminan tuoksuun Maku : mieto, tasapainoinen, hennosta voimakkaan kumina-aromiseen.

4. Maantieteellinen alue

”Berliner Kümmelia” tuotetaan Saksan pääkaupungissa Berliinissä, joka Berliinin perustuslain mukaan on myös osavaltio (Bundesland).

Valmistuksessa käytettyjen kuminansiementen ja muiden ainesosien, esimerkiksi maatalousperäisen etyylialkoholin ja sokerin, ei enää tarvitse olla peräisin Berliinistä tai sitä ympäröivältä alueelta.

5. Tislatun alkoholijuoman valmistusmenetelmä

”Berliner Kümmelia” valmistetaan perinteisesti kahdella eri menetelmällä. Menetelmät voidaan myös yhdistää.

”Berliner Kümmelia” tuotetaan

— joko lämpimällä menetelmällä, jossa vedestä, maatalousperäisestä etyylialkoholista, kuminasta (Carum carvi L.) ja mahdollisesti muista kasveista saatu seos tislataan kerran tai kaksi kertaa, tai

— kylmällä menetelmällä, jossa maatalousperäinen etyylialkoholi maustetaan kuminaöljyllä tai kuminatisleellä sekä mahdollisesti muilla luontaisilla aromiaineilla.

Tämän jälkeen toteutetaan seuraavat toimet

— makeuttaminen sokerilla tai muilla makeutusaineilla eri makeusasteisiin siten, että lopputuotteen sokeripitoisuus on jopa 100 grammaa tai sen yli inverttisokerina ilmaistuna;

— makeutettu seos laimennetaan (tarvittaessa) juomavahvuuteen lisäämällä vettä;

— suodattaminen (tarvittaessa);

— pullottaminen ja

— etiköiminen ja pakkaaminen.

6. Yhteys maantieteelliseen ympäristöön tai alkuperään

”Berliner Kümmelin” tuottamisesta Berliinin alueella on olemassa näyttöä aina 1680-luvulta lähtien, ja sitä tuotetaan siellä edelleen.

Valkokukkaiset kuminat (Carum carvi L.) kasvoivat aikoinaan villeinä Berliinin alueen niityillä. Nykyisin kuminaa viljellään Saksassa, erityisesti maan itäosassa.

Kumina on myös tärkeä mauste berliiniläisessä keittiössä. Ilman kuminaa Krautgulasch [kaaligulassi], Buletten [lihapullat] tai Zwiebelkulchen [sipulipiiraat] eivät ole berliiniläistyylisiä annoksia, koska ne menettävät tietyn paikallisvärinsä ja virkistävät ominaisuutensa. Kumina edistää ruuansulatusta esimerkiksi tiettyjä kaaleja syötäessä. Jo 1800-luvun alkupuolella havaittiin, että siitä voitiin valmistaa makuaistia miellyttävää väkevää alkoholijuomaa. Joissain berliiniläisravintoloissa tarjotaan edelleen kuminalla maustettujen annosten yhteydessä lasillinen ”Berliner Kümmelia”.

”Berliner Kümmel” oli hyvin suosittu myös Saksan keisarillisessa hovissa.

7. Euroopan unionin tai kansalliset/alueelliset säännökset

”Berliner Kümmel” on rekisteröity asetuksen (EY) N:o 110/2008 (tislattuja alkoholijuomia koskeva asetus) liitteeseen III, joten nimi on suojattu maantieteellisenä merkintänä. Tuotteen on myös täytettävä elintarvikkeita koskevassa EU:n horisontaalisessa lainsäädännössä, EU:n tuotekohtaisessa alkoholilainsäädännössä ja näitä täydentävissä kansallisissa laeissa esitetyt vaatimukset (esimerkiksi erän numero on pakko merkitä erän tunnistamista koskevan asetuksen mukaisesti).

8. Hakija

Bundesministerium für Ernährung und Landwirtschaft [Saksan elintarvike- ja maatalousministeriö] Yksikkö 414 (viini-, olut- ja juoma-ala) Rochusstrasse 1 53123 Bonn SAKSA

9. Välittävä toimielin

Bundesverband der Deutschen Spirituosen-Industrie und -Importeure e. V. [Saksan alkoholiteollisuuden ja alkoholin tuojien liitto] Urstadtstrasse 2 53129 Bonn SAKSA

10. Tarkastusviranomainen

Senatsverwaltung für Justiz, Verbraucherschutz und Antidiskriminierung [senaatin oikeus- ja kuluttajansuoja-asioiden ja syrjinnän torjunnan osasto] Division V Salzburger Strasse 21–25 10825 Berlin SAKSA

(1) EUVL L 39, 13.2.2008, s. 16.

(2) EUVL L 130, 17.5.2019, s. 1.